השקיפה ממעון קדשך

**הַשְׁקִיפָה מִמְּעוֹן קָדְשְׁךָ מִן הַשָּׁמַיִם וּבָרֵךְ אֶת עַמְּךָ אֶת יִשְׂרָאֵל וְאֵת הָאֲדָמָה אֲשֶׁר נָתַתָּה לָנוּ כַּאֲשֶׁר נִשְׁבַּעְתָּ לַאֲבֹתֵינוּ אֶרֶץ זָבַת חָלָב וּדְבָשׁ:** (דברים פרק כו פסוק טו).

הַשְׁקִיפָה מִמְעוֹן קָדְשֶׁךָ

הַשְׁקִיפָה מִשְּׁמֵי מְעוֹנָה

הַשְׁקִיפָה עַל יִשׂרָאֵל עַמְּךָ

הַשְׁקִיפָה עַל אוּמָה מְעוּנָה

לֹא בִּעַרְנוּ הַקּוֹדֶשׁ מִן הַבָּיִת

אָכְלְנוּ בְּעוֹנִי, לא סָפַדְנוּ לַמֵת

יָדֵינוּ לֶעָנִי קָפָצְנוּ כַּזַּיִת

נַגִיף וּמַגֵּפָה נִלְאֵינוּ שְׂאֵת

הַבִּיטָה לַצְּדָקוֹת וְאַל לַחֲטָאוֹת

הַשְׁמִיעֵנוּ יְשׁוּעָה לַעֵת הַזֹאת

הַרְאֵינוּ הָאוֹת לְקֵץ הַתְּלָאוֹת

הַצְלִיחָה בַּיִת שְׁלִישִׁי בַּל יִמּוֹט

רְאֵה אַךְ זֶה קָמְנוּ מִתּוֹךְ הַהֲרִיסוֹת

מִגֵיא הַהֲרִיגָה שֶׁל אֲלָפִים וּרְבָבוֹת

בְּשׁוֹך אַלְפַּיִים שְׁנוֹת צָרוֹת וּפְרָעוֹת

וּמֵחִילוּל הַשֵׁם שֶׁלֹא הָיָה כָּזאת

הַרְעִיפָה מִטּוּבְךָ לִשְׁאֵרִית נַחֲלַתְךָ

הֵיטִיבָה בִּרְצוֹנְךָ לִמְחַדְּשֵׁי אוּמַתְךָ

אֲשֶׁר קָמוּ וְעָלוּ מְעֵמֶק הַבָּכָא

לְהָפִיץ אֵת אוֹרְךָ וּלְקַדֵּש אֶת שִׁמְךָ

הַשְׁקִיפָה עוֹלָמְךָ מִמְעוֹן קָדְשֶׁךָ

הַשְׁקִיפָה אדְמָתְךָ מִשְּׁמֵי מְעוֹנָה

הָחִישָׁה יְשׁוּעָה לְקוֹרְאֵי בְּשִׁמְךָ

הַשְׁפִּיעָה רוֹב טוֹבָה לְאוּמָה נֶאֱמָנָה

נַשְׁקִיפָה נַבִּיטָה פְּנִימָה אֶל עָצְמֵנוּ

נַרְעִיפָה טוֹב וָחֶסֶד לְאָדְמַתֵּנוּ וְעַמֵנוּ

וּנְאַחֵל אִישׁ לְרֵעֵהוּ בְּאַהָבָה רַבָּה

שָׁנָה שְׁכֻּלָה רַק הָשְׁקָפָה לְטוֹבָה